KONFERENZA STAMPA - Mistoqsijiet mill-ġurnalisti 🎥 Kwartieri Ġenerali tal-Pulizija 19.01.2022#PilatusBank Posted by Repubblika on Wednesday, January 19, 2022 .td_uid_2_61e8f6d31fb9a_rand.td-a-rec-img{text-align:left}.td_uid_2_61e8f6d31fb9a_rand.td-a-rec-img img{margin:0 auto 0 0} Read in English . L-għaqda Repubblika dalgħodu għamlet talba formali lill-Kummissarju tal-Pulizija biex immedjatament iressaq il-Qorti ħames persuni b'rabta mal-inkjesta dwar il-Bank Pilatus. Skont rapporti ppubblikati fl-aħħar ġimgħat fil-gazzetti Times of Malta u Malta Today, il-Maġistrat li mexxa l-inkjesta rrakkomanda li dawn il-persuni jkunu arrestati biex eventwalment jitressqu l-Qorti akkużati b'ħasil ta' flus . L-inkjesta, li saret mill-Maġistrat Ian Farrugia u li swiet €7.5 miljun , ilha li tlestiet iktar minn sena. F'Marzu li għadda l-Maġistrat Farrugia ffirma mandati ta' arrest internazzjonali biex eks uffiċjali ta' Pilatus li ma jgħixux Malta jkunu arrestati u jiġu interrogati mill-Pulizija Maltija. Iżda skont ma' ġie rrappurtat nhar il-Ħadd, dawn il-mandati għadhom ma ntużawx mill-Pulizija Maltija. F'konferenza tal-aħbarijiet li saret dalgħodu quddiem il-Kwartieri Ġenerali tal-Pulizija, il-President ta' Repubblika Dr Robert Aquilina qal li dan ir-rapport kellhom jagħmluh għax il-Kummissarju tal-Pulizija u l-Avukat Ġenerali "għal darb'oħra mhumiex jagħmlu xogħolhom". "Hija tassew ħasra li, anke meta l-Kummissarju Gafà għandu f'idejh inkjesta ta' iktar minn nofs miljun paġna, aħna jkollna bilfors niġu hawn biex forsi nċaqalquh u jagħmel xi ħaġa," qal Dr Aquilina. Fost il-persuni msemmija fir-rapport li għamlu Repubblika hemm Ali Sadr Hasheminejad li kien is-sid tal-Bank Pilatus. Repubblika talbu lill-Kummissarju jieħu passi anke kontra Antoniella Gauci li kienet iċ-Chief Risk Officer tal-bank, Mehmet Tasli li kien Operations Supervisor, Rivera Luis Felipe li kien direttur u segretarju tal-bord tal-bank, u Ghambari Hamidreza li wkoll kien direttur. F'Settembru li għadda nħarġu akkużi ta' ħasil ta' flus fil-konfront tal-Pilatus Bank u ta' Claude Ann Sant Fournier li kienet l-uffiċjal responsabbli biex tirrapporta każi ta' ħasil ta' flus fi ħdan l-istess bank. Sant Fournier wieġbet li mhux ħatja tal-akkużi miġjuba kontriha u ngħatat il-ħelsien mill-arrest. F'Diċembru 2021: "Infaqna €7.5m u l-AĠ ma ressqitx lil min kellha tressaq mill-Bank Pilatus" Jistaqsu lill-Kummissarju x'għamel dwar Joseph Muscat Fil-konferenza ta' dalgħodu, Dr Aquilina fakkar f'rapport simili li sar minn Repubblika lill-Kummissarju tal-Pulizija f'Novembru li għadda. F'dan ir-rapport Repubblika kienet talbet lill-Kummissarju Gafà u lid-Deputat Kummissarju Alexandra Mamo jinvestigaw lill-Eks Prim Ministru Joseph Muscat . Repubblika kienet talbet din l-investigazzjoni wara li l-gazzetta Sunday Times żvelat li, ftit wara li spiċċa minn Prim Ministru, Dr Muscat tħallas €60,000 minn kumpanija fl-Iżvizzera . Din il-kumpanija – Accutor AG – kienet irċeviet €3.6 miljun mingħand Steward Healthcare wara li din ħadet f'idejha l-ftehim tal-privatizazzjoni tal-isptarijiet San Luqa u Karin Grech u l-Isptar Ġenerali ta' Għawdex. Dr Muscat ċaħad li għamel xi ħaġa illegali u stqarr li l-pagamenti sarulu għal xogħol ta' konsulenza li huwa ddokumentat u ddikjarat skont il-liġi. Fir-rapport tagħha, Repubblika kienet talbet lill-Kummissarju Gafà jwaqqaf Joint Investigation Team mal-Pulizija Ingliża biex ikunu interrogati żewġ eks diretturi ta' Accutor li kienu ddikkjaraw li riedu jikkollaboraw mal-Pulizija Maltija. Dalgħodu, Dr Aquilina staqsa jekk dan il-Joint Investigation Team twaqqafx u jekk il-Kummissarju marx jinterroga lil dawn iż-żewġ persuni. F'Novembru 2021: Repubblika b'rapport biex il-Pulizija tinvestiga lil Joseph Muscat Tliet Eks Ministri taħt inkjesta dwar il-kuntratt tal-isptarijiet Dr Aquilina qal ukoll li Repubblika qed tistenna li l-Kummissarju u l-Avukat Ġenerali jieħdu passi fil-konfront tal-Eks Ministri Chris Cardona, Edward Scicluna, u Konrad Mizzi, dwar dak li sejjaħ "il-kuntratt korrott tat-tliet sptarijiet" . Huwa fakkar li dawn it-tliet Eks Ministri bdew jiġu investigati minn Inkjesta Maġisterjali wara battalja legali li għamlet Repubblika . "Nittama li l-Kummissarju Gafà u l-Avukat Ġenerali Dr Buttigieg mhumiex qed jistennew li taslilhom din l-inkjesta mitluba minn Repubblika biex iħalluha tiġma' t-trab kif għamlu bl-inkjesta dwar Pilatus Bank," temm jgħid Dr Aquilina. Aktar kmieni f'Jannar: "Pressjoni biex ma jitressqux politiċi fuq korruzzjoni qabel l-elezzjoni" Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta’ Newsbook minn hawn . .td_uid_3_61e8f6d32005c_rand.td-a-rec-img{text-align:left}.td_uid_3_61e8f6d32005c_rand.td-a-rec-img img{margin:0 auto 0 0}